
				Anbefalinger

				Så mye åndelig innsikt pakket inn i ei så spennende historie er ikke hverdagskost. 

				Dette er absolutt en av våre favorittbøker og vi gleder oss over at den blir gjort tilgjengelig igjen.

				Den skaper lengsel etter å kjenne Gud og leve med han i hverdagen. 

				Tove og Jan Honningdal, Lovsangsledere

				

				Mirakelbarnet er en fortelling som får deg til å stoppe opp. Er det sant? Har det hendt? Nei, men det var jo en roman... Den spennende historien om den ti år gamle gutten Kaleb og menneskeskjebnene som veves sammen omkring ham er svært tidsaktuell. De ekstraordinære miraklene og folkemassene som møter Gud peker fram mot endens tid, og får deg samtidig til å tenke at det er noe som snart skjer... Boka både utfordrer og inspirerer oss til å trå nærmere Gud, og til å reise oss opp for Ham nå i disse siste dager før Jesus kommer tilbake!

				Tarjei Cyvin, Pastor i Trondheim misjonskirke, 
leder av Bønneuka i Trondheim

				

				Mirakelbarnet er fascinerende lesning. Dessuten utfordrer den meg på hva jeg velger å fore sinnet mitt med. Boken antyder hva vi kan forvente av liv og virksomhet i Åndens kraft, og hvilken påvirkning vi kan ha på våre omgivelser dersom vi kun lar oss fyller av Guds Ord og lever i Jesu nærvær. Når mirakelbarnet blir utsatt for verdens tankegang og holdninger, slik vi kan bli gjennom bevisstløs omgang med internett, lesestoff og annen input, mister han sin kraft. Sånn sett er boken en illustrasjon av Salme 1,1–4. Drømmer jeg om å være det lyset og saltet i verden som Jesus har kalt meg til, må jeg prioritere å fylle meg med Han som er lyset, og bevisst skjerme meg fra det som slukker det. Det som kommer ut, bestemmes av det jeg lar komme inn.

				Øyvind Hofstad, Tidligere leder i Ungdom i Oppdrag

				

				Eg har jobba i bokhandel i 15 år, og har lest mange bøker. Mirakelbarnet er ei bok som skil seg ut frå mengda. Den er spesiell. 

				Det er den einaste romanen eg har lest om igjen. 

				Denne romanen har alt! Dramatikk, kjærleik, spenning, sorg og fryd, i tillegg til ein åndeleg dimensjon. Du har kanskje lest Jesus sine likningar i BIbelen? Dette er ei likning i vår tid, til vår tid. Kva gjer vi med Jesus? Brukar vi Han til å nå eigne mål? Til popularitet eller eigen rikdom? Vil vi rydde han av vegen? Er vi likegyldige til Han? Eller let vi oss elske av Han og gir av vår kjærleik til Han? Les denne romanen og lat Guds kjærleik fylle deg.

				Liv Randi Djupvik Knotten, 
Butikksjef Nordli Amfi Ulsteinvik

				

				Denne boken er historien om Kaleb, et litet barn som kjente Gud og vandret innfor hans ansikt. Historien om Kaleb vekket en sterk lengsel i meg til å oppleve Guds rike slik Kaleb gjorde. For bare den som tar imot Guds rike som et liten barn, kan komme dit inn. Jeg tror at det er mange med meg som som vil oppleve Mirakelbarnet som en drivkraft for ekte intimitet med Gud; en øyeåoner for mer av Guds sanne hjerte i en verden av mørke og religiøsitet.

				Sara Lepsøe, Teologistudent, Hamar

				Kaleb serien består av:

				1. Mirakelbarnet

				2. Mirakelmannen

				
				

				

				

			

		


		
			
				

				Introduksjon av utgiver

				

				Da vi i 2006 utga Mirakelbarnet fikk den veldig god mottagelse og ble utsolgt fra forlaget. Mirakelbarnet hadde imidlertid en oppfølger bok «A man called blessed», som aldri ble utgitt på norsk. 

				Siden vi tror mange av de som ble velsignet av Mirakelbarnet vil bli det samme med oppfølgeren, ønsker vi nå og utgi den. I den anledning gir vi også ut Mirakelbarnet på nytt. Slik at de som ikke fikk anledning til å lese denne fantastiske historien, skal få en sjanse før de leser oppfølgeren.

				Men hovedgrunnen til at vi nå utgir boken på nytt, samt oppfølgeren, er at vi tror dette er et profetisk budskap for vår tid. Det var det da den kom, men enda mer i dag.

				Mirakelbarnet er noe så unikt som en utrolig spennende politisk triller hvor et profetisk budskap er vevd inn. Selve historien er skrevet av Ted Dekker, men budskapet kommer fra Bill Bright. Han var grunnlegger av «Campus Crusade for Christ», en av verdens største misjonsorganisasjoner og en av forrige århundrets mest innflytelsesrike, internasjonale kristne ledere. Disse to bøkene var noe av det siste han skrev før han døde og med det kan det også sees på som hans siste budskap til kirken.

				Boken handler om den lille foreldreløse gutten Kaleb som vokste opp i et koptisk kloster til han var ti år gammel. Her ble han opplært i et liv i bønn og innført i hvordan vandre i den usynlige verden - Gud rike. 

				Hva skjer så når Kaleb, som aldri har vært utenfor klosteret murer, møter vår verden? Verden blir forandret, men det gjør også Kaleb. Og her ligger bokens budskap.

				Den veldige kraften og Guds nærvær Kaleb vandret i, inviterer oss til å finne inspirasjon fra hans liv til en lignende vandring i Guds rike, slik at vi kan bli en menighet som vandrer i Guds kraft og forkynner evangeliet med tegn og under som følge.

				Men Kalebs møte med denne verden viser oss også hvordan han selv ble forandret, og hvordan denne verdens påvirkning gjennom media førte til Guds nærværet sakte men sikkert ble mindre og mindre i hans liv.

				Les boken og bli inspirert til å vandre i Guds rike!

				

				Håvard Sand, 

				Forlagsmedarbeider

				Proklamedia

				

			

		


		
			
				

				Hilsen fra forfatterne

				

				Ofte fører Gud sine barn sammen på de merkeligste måter for å gjennomføre sin plan. Den måten vi ble brakt sammen på, gjør oss ydmyke. Frøene til denne romanen ble sådd i oss begge – uavhengig av hverandre minst ett år før våre veier møttes.

				Helt fra starten av ønsket vi noe mer enn bare å fortelle en god historie. Gode historier, som i seg selv ikke er hverdagskost nå om dagen, basunerer ikke nødvendigvis ut sannheten Mer enn å veve en vakker fortelling, ønsket vi å skrive om mysteriene som ligger bak denne verdens glans. Vi ønsket å sette fokus på sannheter som er dyrebare for oss som tror på Kristi kraft og som er fascinerende for dem som ennå ikke tror.

				Med dette som mål gikk vi i gang med å herliggjøre Den hellige ånd med en uforbeholden beskrivelse av hans kraft. Vi begynte å portrettere vår Gud med hele verden som lerret, som et offer til hans glede fremfor å underholde mennesker. Den prosessen krever en levende fortelling om Guds kraft i vår verden. Den krever et klart budskap, og den krever et lerret å male på. Det var slik samarbeidet vårt ble født.

				Fortellingen og skrivingen er hovedsakelig Teds, mens hjertet i budskapet og lerretet, om du vil, er Bills. En trettiåtte år gammel romanforfatter og en åtti år gammel kirkefader; en hånd og en arm, lemmer på samme kropp med talenter som utfyller hverandre og som her ble brakt sammen for Guds skyld.

				Vi ber inderlig om at din korte vandring gjennom Kalebs verden vil oppmuntre deg til å betrakte kongeriket på en ny måte. Vi ber om at den vil anspore deg til å søke ham, og fremfor alt ber vi om at denne reisen vil fylle deg med håp. Håpet om de sanne verdier her i livet – måtte du søke dem og finne dem. Håpet om herligheten som venter oss i det livet som kommer. Måtte det komme snart.

				Vi takker begge våre mange venner som oppmuntret oss til å skrive fra hjertet fremfor å henge oss opp i fornuftige og politiske tankebaner. Navnene deres ville være for mange til å liste opp her. Men det er én mann som på grunn av sin innsikt, dyktighet og utrettelighet må nevnes. Takk, Helmut Teichert, for ditt urokkelige arbeid og din inspirasjon i forbindelse med dette prosjektet. Du er en helt.

															Ted Dekker

										Bill Bright

OPPDAGELSE

				

				

			

		


		
			
				

				

				

				

				

				

				

				

				

				

				

				Den største forskjellen mellom dagens kristendom

				og den vi leser om i Det nye testamente,

				er at for oss dreier det seg først og fremst om en prestasjon,

				for dem var det virkelighet.

				Vi har en tendens til å redusere kristen tro til en kode, eller,

				i beste fall, et regelverk for hjerte og liv.

				Dersom vi hadde trodd slik de trodde,

				ville vi kanskje ha utrettet det de utrettet.

				

				J.B. PHILLIPS

				i forordet til sin oversettelse 
av Det nye testamente

				

				

				

			

		


		
			
				

				Prolog

				Minus 3 måneder

				«Vi er nødt til å knerte presten», sa Roberts.

				Charles Crandal satt taus i det svake lyset i det underjordiske kontoret, avslappet og med bena i kors. De mørke øynene hans myste ut av et skallete og blankt hode, forbi Roberts, mot glassmontrene som var fylt med kostbare kunstgjenstander. Han sa ingenting, hvilket kunne bety alt og ingenting. Men da Roberts så inn i de kalde øynene, kjente han en svak uro, som, tatt i betraktning hans egen robuste skikkelse, sa en hel del. Han visste bare ikke hvordan han skulle tolke det ennå. Tvetydighet var forbeholdt dem med stor makt, tenkte han, og makt var luften Crandal pustet.

				Roberts ga seg ikke. «Han kommer til å snakke. Hvis ‘Stormen’ lekker ut til offentligheten, blir det slutten.»

				Crandal flyttet blikket, men sa fortsatt ingenting. 

				«Drep presten, så er alt løst», sa Roberts.

				«Denne paranoiaen din går meg på nervene», sa Crandal. «Dette angår da ingen. Jeg gjorde det som måtte gjøres.»

				«Selvsagt gjorde du det. Men du tar feil, de kommer til å gjøre det til en sak som angår alle. Og når folket våkner opp en morgen og får vite at du beordret drapet på flere tusen sivile –»

				«Det var ingen ordre.»

				«Det kunne det like gjerne ha vært. Uansett kan jeg garantere at de kommer til å korsfeste deg. Løsningen er enkel. Ta det med rota, så er saken ute av verden.»

				Crandal rettet ut bena, halte den store kroppen sin opp fra den polstrede stolen og gikk mot skrivebordet. En grønn advokatlampe kastet et ravgult lys over mahogniplaten. Tre av veggene var kledd med samme treverk og utgjorde en overdådig bakgrunn for Rembrandt-samlingen hans. Den fjerde veggen var dekket av glassmontre fylt med de sjeldneste kunstgjenstander som Crandal personlig hadde hentet fra de fjerneste deler av verden. Ytterligere et dusin tilsvarende gjenstander var plassert i montre rundt om på kontoret. De få som hadde vært i dette rommet, kalte det museet hans. 

				Han hadde møblert sin egen private enklave på majestetisk vis, noe som virket berettiget med tanke på hvilke avgjørelser som var blitt tatt her, tre etasjer under jorden og i skjul for den organisasjonen han selv hadde ledet i åtte år. Røttene til nasjonal sikkerhetsmyndighet, NSA, stakk dypt, men den tidligere lederen kjente smutthullene, og han bodde i et av dem nå. 

				Det var nå to år siden han hadde forlatt organisasjonen med blikket rettet mot høyere tinder, men han hadde aldri sluppet grepet om makten. Ikke i praksis. Han hadde ikke engang gitt slipp på kommandostasjonen – fortsatt styrte han sin verden fra dette rommet. 

				Crandal strakte seg etter en utgave av Time som hadde det smilende ansiktet hans utover hele forsiden med overskriften «Maktmegleren». «Drap er aldri enden på visa, Roberts. Du burde vite det nå. Du avskaffer ett problem og skaper et nytt.»

				«Så kom med et bedre forslag.»

				«Sa jeg at det var noen annen utvei? Jeg sier bare at du ikke alltid oppnår taushet ved å ta livet av noen. Spesielt ikke en prest i et land som tilber prestene sine.»

				«Vi har ikke råd til å ta noen sjanse med ham. Før eller siden vil noen med innflytelse lytte til den gamle mannen.»

				Crandal slengte magasinet tilbake på bordet. «Da kjører vi løpet helt ut. Vi tar hele klosteret. Ønsker vi taushet, bringer vi alle sammen til taushet. Til og med landsbyen rundt.»

				Roberts kjente at det rykket litt i munnviken. Nå var det den gode, gamle Crandal som snakket, som la politikken til side og bestemt og effektivt håndterte problemet som var oppstått. 

				«Hva tenker du på?» spurte han.

				«Det har fungert før, hvorfor ikke igjen?»

				«Enda en invasjon?»

				Crandal nikket. «Stormen.» Han klødde seg i nakken med en tykk hånd. «Var vi så langt sør forrige gang?» spurte han.

				Roberts hevet det høyre øyebrynet. «Skal vi ut og lete igjen?»

				«Hvorfor ikke. Den er i denne regionen et eller annet sted – det er jeg villig til å vedde temmelig mye på.»

				«Men ville du satse presidentskapet på det? Det siste vi trenger er enda en lekkasje.»

				Crandal humret. «Lekkasje? Vi tetter igjen alle hullene, ikke sant? Og hvis du virkelig er bekymret for lekkasjer, burde Etiopia stå nederst på listen.»

				Han hadde et poeng der.

				Crandal sukket. «Iverksett invasjonen, drep rubbel og bit i halvannen mils omkrets rundt Debra Damarro og jevn klosteret med jorden. Men få dem i det minste til å ta en titt. Ok, Roberts? Mor meg!»

				Tre måneder senere

				Minus 3 dager

				Jason stanset den åpne fredskorpsjeepen og slo av tenningen. Motoren hostet en gang og døde. Han dro seg opp etter veltebøylen og studerte den brunsvidde dalen fremfor seg. Det etiopiske ortodokse klosteret som lokalbefolkningen kjente som Debra Damarro, avtegnet seg mot de bølgende åsene, en kvadratisk festning hugget ut i fjellet. Hvorfor det var bygget her, i et så avsidesliggende hjørne av Tigre i nordlige Etiopia, så langt utenfor de troendes allfarvei, overgikk hans forstand, men så var da også alt ortodoks uforståelig. Og kristendommen for øvrig, for den saks skyld.

				Akasietrærne svaiet stille i hagen i ettermiddagsheten. Jason holdt blikket festet mot jernporten hvor Daal påsto han ville bli møtt og raskt hjulpet videre. Den eritreiske invasjonen var bare tre dager gammel, men Det eritreiske folkets frihetsfront (EPLF) hadde allerede brakt grensekonflikten så langt sør som Axum. Det var et mirakel at de ennå ikke hadde inntatt disse åsene. Etiopia godtok selvsagt ikke uten videre den plutselige invasjonen, men det var tydelig at de satset på å oppholde fiendens tropper andre steder enn her, hvor langt mer sto på spill enn et ensomt kloster.

				Det var ikke første gangen Eritrea gjorde absurde krav på land på den andre siden av den opptrukne grensen. Absurde, fordi enhver hedning visste at de ortodokse etiopierne ville forsvare de hellige stedene i nord for enhver pris. Dronningen av Saba hadde brakt Salomos visdom, og, ifølge mange, også hans barn, hit til slottet sitt ved Axum, åtte mil sørvest for Debra Damarro. Den jødiske religionen hadde feiet over åsene, og flere hundre år senere fulgte paktens ark etter – til Axum, påsto prestene. I det minste sa flere og flere lærde seg enige med de etiopiske ortodokse at arkens siste kjente hvilested var et eller annet sted i Nord-Etiopia. 

				Det var her kristendommen først hadde kommet til Afrika, langs den nordlige grensen. Og nå, for andre gang på ti år, gjorde Eritrea åpenlyst krav på dette området. Det var som å påstå at Florida tilhørte Cuba.

				Absurd.

				De fleste av nødhjelpsarbeiderne i byene i området hadde allerede flyktet sørover til hovedstaden, Addis Abeba, ved den første evakueringsordren. 

				De fleste. Men ikke Jason Marker. Daal, den irobiske tolken hans, hadde bønnfalt ham om denne ene tjenesten: å bringe et foreldreløst barn, som var strandet i dette øde klosteret, i sikkerhet. Men hvorfor skulle han risikere livet sitt for å redde ett barn i et land hvor hundre tusen allikevel kom til å dø under neste sultkatastrofe? Hvorfor skulle han reise nordover, nærmere EPLF-styrkene, i stedet for å kjøre med klampen i bånn sørover slik korpset hadde beordret?

				Kanskje nettopp fordi han var i korpset og var av den typen som innimellom kastet all sikkerhet over bord fordi man enset en større hensikt. Eller kanskje for å lette på skyldfølelsen han hadde fordi han hadde bestemt seg for å forlate Etiopia for godt.

				Men mest sannsynlig var det fordi han egentlig ikke satte livet på spill i det hele tatt. Det var lite trolig at eritreerne ville skade en amerikaner. Daal hadde sverget intet mindre før han løp av gårde for å hjelpe sin egen familie. Dermed ville Jason ta dette siste humanitære oppdraget og med det avslutte et kapittel i livet sitt. Og det var like godt – å jobbe i Etiopia hadde vært som å forsøke å skvise vann ut av en melpose. 

				Jason tørket vekk svetten som rant nedover pannen, gned hendene mot kakibuksene og satte seg ned i setet igjen. Klosteret virket stille nok. Han tok tak i nøkkelen. Det hørtes en svak motorrumling.

				Hånden hans stivnet. Det var ikke jeepens motor. Han hadde ikke vridd om nøkkelen. Jasons øyne feide raskt over horisonten. Veien gikk forbi klosteret og buktet seg mot høyre oppover åsen, forsvant ned i dalen og dukket opp igjen i fjellene langt bak, som en slange.

				Da så han lastebilene, små prikker som smøg seg ned i dalen flere kilometer unna. Han slapp ut et lite stønn, og i et uutholdelig øyeblikk klarte han ikke å tenke. Han rev til seg kikkerten og myste mot lastebilene. EPLF! Det var en EPLF-kolonne, på vei mot klosteret og ikke mer enn ti minutter unna. Hva betydde det?

				At Daal hadde tatt feil?

				Jasons doktorgrad var i landbruk og ikke militære manøvrer, men man trengte neppe noen utdannelse for å slå fast at dette ikke lovet godt. Hjertet tok seg av den jobben – i rasende fart.

				I panikk snudde han seg og strakte seg etter det gamle jaktgeværet sitt. De svette håndflatene klasket til den slitte trekolben og klarte å rykke geværet opp fra baksetet, men så glapp det og gikk i lasteplanet med et smell.

				Hva i all verden var det han tenkte på? Gå løs på den eritreiske hæren med en .30-06? 

				Jason startet jeepmotoren, dyttet giret fremover og slapp clutchen. Det gamle kjøretøyet fra andre verdenskrig bykset fremover. Han for av sted mot porten og viftet vekk den ubehagelige tanken som sa at han kjørte i fullstendig feil retning. Han burde være på vei bort. 

				Det var ikke helt klart for ham hvorfor han fortsatte mot den stengte jernporten. Når som helst burde armene hans vrenge rattet og slenge jeepen 180 grader rundt. Men de gjorde ikke det.

				En skikkelse i kjortel kom plutselig løpende mot porten og åpnet den på vidt gap. Jason raste gjennom og bråstanset tre meter fra klosterbygningen. En bred trapp hugget i sandstein, svingte opp til en buet inngang. Tunge tredører åpnet seg mot et mørkt rom. Bak seg hørte han at portvakten ropte noe på amharisk.

				Jason gikk ut av bilen og styrtet opp trappene, to trinn av gangen. Han løp gjennom en lang gang og inn i det buede kirkerommet. Han stanset plutselig på det glatte steingulvet. Å si at rommet var tomt, ville være en feilaktig påstand. Selv om Jason faktisk var alene i den store kuplede helligdommen, fylte en veldig stillhet rommet, så voldsom at det runget i hodet hans. Blodet dunket i ørene. 

				Høyt over ham stirret et gult ansikt ned på ham uten å blunke. Det fanget oppmerksomheten hans. 

				«Sir!»

				Jason spant rundt.

				Stemmen ga gjenklang over hele rommet. «Sir, du kan ikke gå inn i dette rommet. Det er bare prestene–»

				«Hvor er fader Matteus? Er det en fader Matteus her? Jeg må snakke med ham!»

				Den hvitkledde presten stirret på Jason som om han nettopp hadde svelget en stor stein. Han hadde noen gamle skrifter i armene, en diger bok som var gulnet med tiden.

				Jason senket stemmen. «Unnskyld meg, men jeg må snakke med fader Matteus med det samme. Vet dere at det kommer soldater–»

				«Det er i orden, Phillip.»

				Jason snudde seg mot den nye stemmen. En gammel prest, kledd i de samme tradisjonelle hvite klærne som den andre presten, subbet med små skritt inn fra døråpningen til venstre. 

				«Kom, kom, kom.» Han ga tegn til at Jason skulle følge etter. 

				«Fader Matteus?»

				«Ja, selvfølgelig. Og du er den gode mannen som Daal lovet meg, ikke sant? Så kom, kom.»

				Presten dro i et struttende hvitt skjegg som nådde ham til brystet. Han smilte, og de store øynene hans glimtet lurt, som om alt sammen var et teaterstykke og han hadde en hemmelig rolle som han nå spilte med stor overbevisning. Jason kikket på den første presten som hadde bøyd hodet for fader Matteus.

				«Vi har ikke hele dagen, unge mann. Du skal ta med deg gutten, ikke sant?»

				Jason snudde seg mot fader Matteus. «Ja.» Han gikk bort til den gamle mannen som nikket og subbet raskt ut av rommet. 

				De gikk inn i en gang som var hugget ut av samme sandstein som klosterets yttervegger. Hele bygningen var praktisk talt ett stort fjell, hugget ut og formet over mange, mange år, noe som ikke var så uvanlig i Etiopia. Jason skyndte seg etter presten som beveget seg svært så raskt i forhold til de korte skrittene han tok. De gikk ned en trapp, opplyst av den blafrende flammen fra en fakkel, og inn i en tunnel dypere under bakken. Han hadde aldri gått så langt inn i et kloster før. Det verserte mange historier om hemmelige underjordiske huler, men han hadde aldri innbilt seg at det var noe annet enn småhull, og i hvert fall ikke med et slikt nettverk av velbrukte ganger. 

				«Velkommen til mysteriet i vår tro», sa den gamle med et snev av sarkasme. 

				«Utrolig.»

				«Og det får oss prester til å føle oss ganske spesielle, slik vi kryper under jorden som muldvarper mens resten vandrer omkring ovenpå.»

				Dette var ingen vanlig prest. Kanskje en tanke eksentrisk etter alle årene under overflaten. 

				«De dødelige over oss er bevæpnet nå», sa Jason. «Er du klar over det, fader? EPLF er mindre enn fem minutter unna.»

				«Nettopp. Det er derfor vi skynder oss. Tror du jeg løper slik til vanlig?»

				«Visste du at de ville komme? Det ga ikke Daal inntrykk av. Han sa at dette ville bli en enkel tur frem og tilbake for å hente gutten og bringe ham i sikkerhet. Jeg har følelsen av at det ikke er fullt så lett.»

				«Å, denne Daal. Han har ikke akkurat for vane å overdrive, i likhet med mange prester jeg kjenner. Jeg mistenker det for å være en form for nestekjærlighet.» Han subbet videre og løftet en finger delvis vendt mot Jason. «Hva du ikke får sagt med visdom, kan du alltids understreke med litt volum, ikke sant?»

				Vanligvis ville Jason ha smilt av den gamles vittighet, men tanken på lastebilene som pløyde seg vei over åsene, la en demper på humøret hans. Presten mumlet nå, og ekkoet hørtes ut som klukking innover i tunnelen. De skyndte seg lengre innover. 

				«Kanskje du bare kunne bringe barnet ut til jeepen», sa Jason. Han slet for å få den gamle, senile geita til å innse faren. «Kanskje jeg skulle gå tilbake og–»

				«Tror du på Gud?»

				De kom inn i et fakkelbelyst rom som var møblert med kun et bord og to stoler. Presten snudde seg mot ham. De store øynene hans virket utstående i dette uvirkelige oransje lyset. 

				«Om jeg … ja, selvsagt–»

				«Eller sier du at du tror på Gud bare for å jatte med meg? Jeg ser tvil i øynene dine, unge mann.»

				Jason blunket forvirret. Fader Matteus hadde helt klart ikke bakkekontakt. Utenfor truet krigen mens han kastet bort tiden med å filosofere om Gud i dypet av et bortgjemt kloster. Den gamle snakket fort nå. 

				«Tror du Jesus Kristus var gal?»

				«Hva?»

				«Tror du han led av vrangforestillinger da han sa at disiplene ville utrette større ting enn han selv hadde gjort?»

				«Hva har dette med saken å gjøre? Vi må komme oss ut!»

				«Jeg tenkte meg det», sa presten. «Du tror ikke. Og ja, tiden renner fra oss. Men livene våre er i Guds hender.»

				«Det kan godt være, men hvis du ikke har noe imot det, vil jeg gjerne komme meg ut herfra før kulene begynner å suse. Jeg er ikke sikker på at din Gud er så opptatt av mine ønsker.»

				«Ja, jeg kan se at du er usikker.»

				«Og hvorfor skulle jeg i det hele tatt komme hit hvis du er så sikker på at Gud vil redde dere?»

				«Du er her nå, ikke sant? Jeg tror han sendte deg, så dermed redder han oss. Eller i det minste barnet. Med mindre vi kommer for sent, selvsagt.»

				Jason skjøv denne logiske slutningen til side og forsøkte å kontrollere frustrasjonen. «Så vær så snill og hjelp din Gud og hent barnet til meg.»

				Presten studerte ansiktet til Jason. «Jeg vil at du skal love meg noe. Gi meg ditt ord på at du dør før du lar noe skje med Kaleb.»

				Jason steilet over den gamles freidighet.

				«Gi meg ditt ord.»

				Det var et forrykt øyeblikk, og han snakket fort for å berolige mannen. «Selvfølgelig, jeg lover. Hent ham nå, vær så snill.»

				«Vi fant ham utenfor porten da han var nyfødt, etterlatt her av en eritreisk kommandør på retrett. Han hadde nettopp drept moren hans under den siste krigen. Hun var en europeisk sykepleier. Soldaten etterlot en papirlapp med gutten hvor han søkte om tilgivelse for syndene sine.»

				Fader Matteus stirret fremfor seg uten å blunke, som om denne avsløringen forklarte saker og ting. Men fortellingen bare understreket følelsen av at dette var et galehus der alt kunne skje. 

				«Dette er ingen hvilken som helst gutt. Det kommer du snart til å merke. Visste du at han aldri har vært utenfor porten her? Du er bare den fjerde mannen han har sett i hele sitt tiårige liv. Han har aldri sett en kvinne.»

				«Har han virkelig vært i klosteret hele livet?»

				«Jeg har oppdratt ham som min egen sønn. Hvor jeg går, går også han. Eller i dette tilfellet, hvor jeg har vært, har også han vært. Bortsett fra nå. Nå har Gud sendt deg for å hente gutten, og jeg er bundet av et løfte om å bli værende her.»

				Han stakk hånden innunder kjortelen og dro frem en konvolutt. Han rakte den til Jason, som så usikker ut. «Dette er papirene hans som gir ham flyktningstatus utenfor Etiopia.»

				«Utenfor? Jeg fikk inntrykk av at jeg skulle ta ham med til Addis Abeba.»

				«Så lenge han er her i landet, er livet hans i fare. Du må få ham i sikkerhet utenfor våre grenser.»

				Jason skulle til å si til den gamle at grensen mot nord var utelukket, da en dør plutselig sprang opp. En gutt kom styrtende inn i rommet med et smil fra øre til øre. 

				«Dadda!» Han snakket amharisk, men han så ikke etiopisk ut. Huden hans var lys gyllenbrun, og det mørke håret hang i løse lokker ned til skuldrene – tydelig av blandet opphav. En enkel bomullskjortel maken til den presten hadde, dekket den spinkle kroppen hans. 

				Gutten løp bort til presten, kastet armene om livet hans og begravet ansiktet sitt i kjortelen til den gamle. Fader Matteus skjulte konvolutten i hånden, smilte og gikk ned på kne for å klemme gutten. «Hei, Kaleb.» Han kysset ham på pannen og så ham inn i øynene – de mest strålende asurblå øyne Jason noensinne hadde sett. 

				«Kaleb, min sønn, nå er tiden inne.» Han strøk gutten kjærlig over håret. 

				Kaleb vendte seg mot Jason med sine store, runde øyne. Presten hadde forberedt gutten, og Jason lurte på hva gutten visste. 

				Plutselig skalv bakken, og Jason kikket instinktivt opp. En granat! En granat hadde detonert rett utenfor! 

				Fader Matteus grep tak i armen til Jason og presset konvolutten i hånden hans. Den gamle mannens øyne ble slørete. «Lov meg det, kjære venn, jeg bønnfaller deg! Før ham over grensen.»

				«Ja, jeg lover. Få oss ut herfra!»

				Øynene til presten hvilte på ham et sekund, granskende. Så snudde han seg rundt etter gutten som nå stirret i taket idet rommet ristet enda en gang. Han grep Kalebs hånd. «Følg etter meg! Løp!» 

				De små subbeskrittene fader Matteus hadde benyttet for å lede Jason hit ned, måtte nå vike for lange steg, og Jason måtte springe for ikke å miste faderen og sønnen av syne. Presten var en gåte, men så visst ingen idiot. Han ropte bakover mens de løp. 

				«De skyter mot landsbyen bak klosteret. Vi har fortsatt tid. Jeg har bedt de andre om å oppholde dem hvis det blir nødvendig.»

				«Oppholde dem?»

				«Vi har en vollgrav på baksiden til vann. Den vil bli satt fyr på med olje.»

				Barnet løp taust rett i hælene på faren sin. De stormet inn i det samme hellige rommet som Jason var blitt utskjelt for å ha trådt inn i tidligere. Nå var det en annen skikkelse midt i rommet som snudde seg mot dem da de kom inn.

				Hun gikk i en marineblå kjortel, ikke ulik slike man finner på ethvert gatehjørne over hele Etiopia, men kvinnen var helt klart ikke etiopisk. En hette innhyllet et solbrunt ansikt. Et øyeblikk fanget hun selv den gamles oppmerksomhet. 

				«Å ja, deg hadde jeg nesten glemt, kjære», sa fader Matteus. Han vendte seg mot Jason. «Dette er Leiah, hun er sykepleier. Hun kom til oss for noen timer siden fra den fransk-kanadiske Røde Kors-leiren i Eritrea som ble jevnet med jorden.»

				«En kvinne», sa Jason, ikke fordi oppdagelsen i seg selv var så oppsiktsvekkende, men fordi alle visste at ingen kvinne fikk komme innenfor portene til de ortodokse klostrene i Etiopia. Like fullt sto det en kvinne her. En fransk kvinne. 

				Kvinnen kastet et blikk på døra mot bakgården før hun stirret på Jason. «Ta meg med», sa hun på perfekt engelsk. Hun snudde seg mot fader Matteus. «Fader, si til ham at han må ta meg med!»

				De blå øynene hennes bønnfalt ham. Hun tok et lett tak i skjorta hans og halte ham mot døra. «Skynd deg! Vi må dra.»

				En høy eksplosjon fikk hele rommet til å skjelve, og Jason dukket seg. 

				«Ta henne med», sa presten. Han knelte og tok Kaleb i armene igjen. Han dro gutten tett inntil seg og hvisket noe i øret hans. Da han trakk seg tilbake, var ansiktet vått av tårer. «Husk hva jeg har lært deg, gutten min. Glem det aldri. Lytt til hjertet ditt; øynene vil forråde deg. Husk på det.» Han snakket på amharisk.

				«La oss dra! Skynd dere», ba Jason. Alt snakket om å bringe gutten ut av landet var vel og bra. Men de ville ikke komme forbi porten hvis ikke de dro nå. Så sant ikke porten allerede var tatt.

				«Dadda …» sa gutten.

				«Gå med Gud, Kaleb. Hans kjærlighet er bedre enn livet.»

				«Dadda …»

				Jason grep armen til gutten og halte ham mot utgangen. Leiah var allerede ved døra og strakte hals for å kikke til begge sider. Hun vendte seg mot dem.

				«Kom igjen, skynd dere!»

				«Jason», sa presten. «Hva er mykt og rundt og røper mer enn det burde?»

				Jason spant rundt. «Hva–?»

				«Falden på en kjortel.» Fader Matteus smilte. «En gammel etiopisk gåte om forsiktighet. En dag vil du skjønne meningen med den. Ikke glem det.»

				***

				De løp ut av klosteret, Leiah først, med Jason og gutten hakk i hæl. Middagssolen blendet Jason et øyeblikk. Han måtte slippe gutten og løp ned trappen mer etter magefølelsen enn synet. 

				Bak seg hørte han fader Matteus skynde på den snublende gutten. «Kom igjen! Løp. Løp inn i bilen. Det kommer til å gå bra. Ikke glem gåten, Jason.»

				Det var ingen tegn til soldater på denne siden av klosteret, men eksplosjonene av det Jason antok var fra bombekastere, rystet grunnen bak dem. Svart røyk steg opp mot himmelen. Fader Matteus’ brennende vollgrav. Olje.

				Jason snudde seg og så gutten gå på tå nedover de brede trappetrinnene. Storøyd og forskremt stirret han rundt seg. Jason sprang opp trappene igjen, tok gutten om livet og løp mot jeepen. 

				«La meg ta ham», forlangte sykepleieren fra baksetet med armene utstrakt. Han skjøv gutten over mot henne, og hun plasserte Kaleb i setet ved siden av seg. Gutten holdt seg for øynene og begravet hodet i fanget hennes. 

				«Få oss ut herfra! Nå!» sa Leiah.

				«Ja da! Hold dere fast!»

				Motoren ble vekket til live med et brøl ved første forsøk. Jason skjøv girstangen frem og tråkket gasspedalen nærmest gjennom gulvet. Jeepen spant rundt og virvlet opp støvskyer på alle sider. Han vendte kjøretøyet mot porten og skiftet gir. 

				En ny eksplosjon rystet gårdsplassen bak dem. De begynte å skyte mot fronten! Foran dem var porten stengt. Portvakten løp ut mot dem og pekte som avsindig bak Jason. Han så seg bakover og fikk øye på den første lastebilen dukke frem fra røykskyen ved siden av klosteret – en ørkenkamuflert Land Rover. 

				Jason slapp ikke gasspedalen. Han tvang motoren i tredje gir og skrek mot den lukkede porten. 

				«Åpne den! Lukk opp porten!» ropte han og fektet vilt med armen. 

				Portvakten fløy mot slåen som et spøkelse i flagrende hvite gevanter. Han dyttet opp porten og løp mot klosteret med høye skrik som nesten druknet i alle eksplosjonene bak dem. 

				Jeepen traff den ene porten med et brak og ble slengt ut på veien. Jason tvang bilen i høyeste gir. Den skjenet ut av veien, men han rettet den opp med et rykk i rattet, og dermed freste de av gårde bort fra landsbyen.

				«Hold deg på veien! Se opp for hullene!»

				Advarselen kom for sent. Det høyre hjulet havnet rett i et hull på størrelse med en Folkevogn. Jason hoppet 30 centimeter i været. Han kikket bakover og så at Leiah var kritthvit i ansiktet. Gutten lå fortsatt med hodet begravet i fanget hennes og enset ikke verden rundt seg.

				«Se opp for hullene!» skrek Leiah.

				«Jeg gjør jo det!»

				En voldsom eksplosjon skar gjennom luften bak dem, som et tordenskrall som buldret over himmelen. Jasons hjerte banket vilt i brystet, dundret i ørene, tilskyndet av en blanding av skrekk og eufori. Maskingevær spydde ut lange salver. Dette var ikke noe vilkårlig angrep på en landsby. De rett og slett utslettet klosteret – noe man ikke gjorde, selv i krig. Klostrene hadde overlevd i årtusener nettopp på grunn av den ærefrykten og respekten de inngjøt. Nedslakting av kvinner og barn var mer vanlig i dette landet enn ødeleggelse av helligdommer. 

				De hadde nesten nådd toppen av den første åsen da Jason igjen kikket seg tilbake. Det han så traff ham i brystet som en slegge. Han snappet etter pusten. Klosteret var utvilsomt historie nå, pulverisert og rykende. Ingen kunne ha overlevd et slikt angrep. Og skulle det allikevel lykkes noen å se sollyset i live, ville de bli møtt av en ring av lastebiler med maskingevær som ville sørge for at gleden ikke ville bli langvarig. 

				Jason så ødeleggelsene i et glimt. Men det ble straks glemt til fordel for et annet syn som nesten fikk ham til å kjøre av veien. En Land Rover kom kjørende bak dem.

				Leiah måtte ha sett ansiktsuttrykket hans, for hun snudde seg brått mot dalen. Maskingeværsalver skar gjennom luften, som når man popper popkorn. 

				«Få opp farten! De haler innpå oss!» skrek hun.

				Noe brast i hodet til Jason. Spenningen i forbindelse med flukten ble avløst av frykt. De ble forfulgt. 

				«Fortere! Kjør fortere!»

				«Hold kjeft! Jeg kjører så fort jeg kan! Bare ti stille og la meg kjøre!»

				De nådde toppen og dundret ned i neste dal. I noen få sekunder, kanskje ti, hørte de bare lyden av sin egen motor. Så kom den store Land Roveren til syne over bakketoppen og brølte etter dem.

				Jason kjente panikken bre seg nedover ryggraden. De kom til å dø. Det var han brennsikker på. Livet hans ville ta slutt i dag.

